text: Mand bundet og røvet af tidligere ansat
  06 august 2012 kl. 07.51
  Bestyreren af to minkfarme er indlagt til observation for hjernerystelse efter et hjemmerøveri ved Kolding.
  En 24-årig hollandsk mand, der er bestyrer af to minkfarme, blev natten til mandag slået ned, bundet og udsat for hjemmerøveri i sit hjem i Sjølund syd for Kolding.
  Det var en tidligere ansat, der sammen med en anden mand gik til angreb på manden, siger Jørgen Lykkebak, politikommissær ved lokalpolitiet i Kolding.
  - De tre mænd, hvoraf de to er bekendte fra arbejdsforholdet, sidder og snakker i løbet af aftenen og natten. På et tidspunkt bliver den 24-årige slået ned og bundet, siger Jørgen Lykkebak.
  Motivet til overfaldet var muligvis en ejendomshandel, men om det rent faktisk er tilfældet, ved politiet endnu ikke.
  Den 24-årige blev slået bevidstløs. Da han vågnede, hørte han de to mænd gennemrode sit hjem.
  Det lykkedes ham dog at slippe fri og flygte over til naboen, hvorfra han alarmerede politiet omkring klokken 01:50.
  Politiet anholdt den formodede gerningsmænd - en 26-årig mand fra Bjert - på hans bopæl klokken 04:20.
  Han blev mandag sigtet for hjemmerøveri og fremstillet i grundlovsforhør, hvor dommeren valgte at varetægtsfængsle ham i fire uger.
  - Han er sigtet efter den strenge røveriparagraf, så må vi se, om det holder, siger Jørgen Lykkebak.
  - Den 24-årige fik et slag i ansigtet og er indlagt til observation for hjernerystelse, og før han kommer hjem til sin bopæl, kan vi ikke udtale os om, hvorvidt der er stjålet noget, siger han.
  Mandag eftermiddag havde politiet endnu ikke fundet den anden gerningsmand. Politiet mener, at han muligvis kører rundt i en britisk indregistreret bil.
  